《题夏氏停云轩 其一》
明代·钱宰

五柳当门元亮宅，停云长忆故人还。北窗心事羲皇上，南渡衣冠晋宋间。

千古高情空怅望，近来交道渐间关。松江赖有人如昔，谁谓风流不可攀。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。